《次韵允迪秘监同年所寄会稽唱酬之什》
宋代·沈与求

秋鸿度寥廓，天远劳目送。燕雀各有谋，堕此朝餔供。

平生江海游，往事恍如梦。簪裳彊结裹，翰墨困嘲弄。

一官冗不治，匹马旁无从。迷行落小劫，直意识大洞。

似闻脯麒麟，颇欲翳鸾凤。眼无行秘书，此语谁与共。

贫知世路艰，老觉交情重。功名等戏剧，射覆偶微中。

龙媒驾鼓车，款段朱丝鞚。南游探禹穴，聊得登览纵。

时危要奇策，涂穷勿长恸。相期论少卑，材大古难用。

作者简介：沈与求（1086—1137），宋代大臣。字必先，号龟溪，湖州德清（今属浙江）人。政和五年进士。历官明州通判、监察御史、殿中侍御史、吏部尚书兼权翰林学士兼侍读，荆湖南路安抚使、镇江知府兼两浙西路安抚使、吏部尚书、参知政事、明州知府、知枢密院事。著有《龟溪集》。